भिंडरांवाले के जन्मदिन पर बोले- राजसी सोच से सिख पंथ-गुरुद्वारे गायब, एक होना होगा
Shri Akal Takh Sahib Jathedar Giani Harpreet Singh; Dispute Akali Dal | Sikh Panth Gurudwara Sahib   पंजाब में मोगा के गांव रोडे में जरनैल सिंह भिंडरांवाले के जन्मदिन पर आयोजित एक विशेष कार्यक्रम के दौरान श्री अकाल तख्त साहिब के जत्थेदार ने एक बार फिर अकाली दल को नसीहत दी है।
पंजाब में मोगा के गांव रोडे में जरनैल सिंह भिंडरांवाले के जन्मदिन पर आयोजित कार्यक्रम के दौरान श्री अकाल तख्त साहिब के जत्थेदार ने एक बार फिर अकाली दल को नसीहत दी है। जत्थेदार ज्ञानी हरप्रीत सिंह ने नसीहत के साथ-साथ अकाली दल को उनका 50 साल पुराना एजेंडा भी याद करवाया है। जत्थेदार का कहना है कि सिख पंथ के लिए सभी को एक होना होगा।
ज्ञानी हरप्रीत सिंह पंथ को ऊंचा उठाने व 1920 गुरुद्वारा सुधार आंदोलन आदि की बातें कर रहे थे। इसी दौरान उन्होंने अकाली दल को भी उनकी कमी याद दिला दी। ज्ञानी हरप्रीत सिंह ने कहा एक समय था, जब हमारे राजसी एजेंडे में ये शब्द- सिख पंथ व गुरुद्वारे पहले नंबर पर होते थे। शिरोमणि अकाली दल का 50 साल पुराना संविधान पढ़ कर देखना चाहिए।
संस्थाओं को मिल कर बैठना होगा
उन्होंने कहा कि 50 साल पुराने संविधान में अकाली दल का एजेंडा क्या है, साफ लिखा है। सिख पंथ व गुरुद्वारों की चढ़दीकला। आज हमारी राजसी सोच से सिख पंथ भी मनफी (गायब) हो गया है और गुरुद्वारे भी मनफी हो गए हैं। यह हमारी कमजोरी है। अगर हमें ताकतवर बनना है तो हमें धन गुरु ग्रंथ साहिब की हजूरी में संस्थाओं को मिल कर बैठना होगा।
संस्थाएं धर्म की रीढ़ की हड्‌डी होती हैं। अगर ये कमजोर हो गईं तो धर्म को कमजोर होने से कोई बचा नहीं सकता। पंजाब की धरती पर फिरकापरस्त लोग पहुंच चुके हैं। पहले उन्होंने सिख-हिंदुओं को लड़ाने का प्रयास किया, अब सिखों को दलित में बांटने की कोशिशें चल रही हैं।
जत्थेदार व अकाली दल के बीच विवाद
जत्थेदार ज्ञानी हरप्रीत सिंह व अकाली दल के बीच विवाद नया नहीं है। इससे पहले भी कई बार ज्ञानी हरप्रीत सिंह अकाली दल को नसीहतें दे चुके हैं। इतना ही नहीं, मार्च 2023 में भी एक कार्यक्रम के दौरान ज्ञानी हरप्रीत सिंह ने अकाली दल को किसानों के मुद्दे उठाने की नसीहत दी थी।
अमृतपाल सिंह के खिलाफ शुरू किए गए अभियान के दौरान ज्ञानी हरप्रीत सिंह की तरफ से बुलाई गई बैठक में अकाली दल व अन्य राजनीतिक पार्टियों को दूर रखा गया था। उन्होंने स्पष्ट कहा था कि राजनीतिक पार्टियों के आने से बैठकों का राजनीति-करण हो जाता है।
ज्ञानी हरप्रीत सिंह को हटाने की कोशिशें
वहीं, कुछ समय पहले ज्ञानी हरप्रीत सिंह को हटाने की कोशिशें भी शुरू हुई थी। SGPC की बैठकों से पहले अकाली दल में इस पर विचार शुरू हुआ था, लेकिन इस बात के उठते ही अकाली दल में विवाद पैदा हो गया था। पूर्व सीएम प्रकाश सिंह बादल के करीबी रहे सीनियर नेता अध्यक्ष सुखबीर बादल व उनके समर्थकों के विपरीत खड़े हो गए थे। ज्ञानी हरप्रीत सिंह के गुस्से व विरोध की शंकाओं के बीच अकाली दल ने इस फैसले को रोक लिया था।